Iуащхьэмахуэ къапоплъэ
Iуащхьэмахуэ щыгу псынщIэу дэкIыным теухуа VIII International Elbrus Race дунейпсо зэхьэзэхуэ иджы еянэу фокIадэм и 20-м екIуэкIынущ. Ар къызэрагъэпэщауэ щытащ спортсмен-альпинист цIэрыIуэхэм я жэрдэмкIэ. Иджы ахэр ирогушхуэ а зэхьэзэхуэхэм ехъулIэныгъэхэр щызыIэрызыгъэхьа цIыху гъэщIэгъуэнхэр зэрыхэтым.
Зэхьэзэхуэр етIуанэу щрагъэкIуэкIым (2006 гъэм) аргуэру зы гъуэгу, «Экстрим»-кIэ зэджэр къыхагъэхьащ, Азау хуейм къыщежьэу (метр 2400-рэ и лъагагъщ). 2010 гъэм зэхьэзэхуэм «Экстрим» гъуэгуанэм и чемпион хъуауэ щытащ Польшэм и спортсмен Баргиель Анджей. Ар сыхьэти 3-рэ дакъикъэ 23-рэ секунд 37-кIэ Iуащхьэмахуэ щыгу къыщыхутат.
Абы хуэдэу псынщIэу а щыгур иджыри къэс зыми къигъэIурыщIэфакъым.
Мы гъэм зэхьэзэхуэхэм хэтыну гукъыдэж ящIащ къэрали 10-м — Урысейм, Украинэм, Белоруссием, Къэзахъстаным, США-м, Алыджым, Словакием, Польшэм, Серб республикэм (Босниемрэ Герцоговинэмрэ) я спортсмен 40-м. Абыхэм ящыщщ дуней псом щыцIэрыIуэ испан атлет Хорнет Килиан. Ар дунейпсо скайранингым япэ увыпIэр щызыIыгъ спортсменщ, Монблан, Маттерхорн псынщIэу дэкIынымкIэ рекорд зыгъэуващ.
КъызэгъэпэщакIуэхэм къызэралъытэмкIэ, апхуэдэ фестивалым Къэбэрдей-Балъкъэрым туризмэр щригъэфIэкIуэнущ, Iуащхьэмахуэ лъапэ, зэрыщыту Кавказым зыщагъэпсэхуну Iэмал гъуэзэджэ зэрыщыIэм куэд щигъэгъуэзэнущ. Сочэ щекIуэкIыну Олимп Джэгухэм ирихьэлIэу лейуэ уи цIэр фIыкIэ бгъэIунми мыхьэнэшхуэ иIэщ.
Хабзэ зэрыхъуауэ, зэхьэзэхуэр хьэщIэхэми республикэм щыпсэухэми я дежкIэ гукъинэжу екIуэкIынущ.
Батыр Марьянэ.
